Papersnake/gushiwen huggingface dataset:
鹧鸪天·谁折南枝傍小丛
郑少微（宋代）

谁折南枝傍小丛。佳人丰色与梅同。有花无叶真潇洒，不问胭脂借淡红。应未许，嫁春风。天教雪月伴玲珑。池塘疏影伤幽独，何似横斜酒盏中。
摊破浣溪沙
陈克（宋代）

慢梳头浅画眉。乱莺残梦起多时。不道小庭花露湿，翦酴醿。
帘额好风低燕子，窗油晴日打蜂儿。翠袖粉笺闲弄笔，写新诗。
戏效叠字体
卢若腾（明代）

隐隐藏春坞，明明映水霞；一声声语鸟，万朵朵飞花。

酒茗朝朝馆，笙歌夜夜衙；谁知愁怨筑，户户又家家。
秋暮
王嗣晖（清代）

秋暮萧萧雨，芦花两岸声。怆然一回首，残月下江城。
忆环谷古梅
卫泾（宋代）

故园一别换年华，客里看花更忆花。
昨夜西窗无限月，伴人春瘦一枝斜。
补周礼九夏系文。九夏歌九篇
皮日休（唐代）

（王夏之歌者，王出入之所奏也。四章，章四句）

爣爣皎日，欻丽于天。厥明御舒，如王出焉。

爣爣皎日，欻入于地。厥晦厥贞，如王入焉。

出有龙旂，入有珩珮。勿驱勿驰，惟慎惟戒。

出有嘉谋，入有内则。繄彼臣庶，钦王之式。

（肆夏之歌者，尸出入之所奏也。二章，章四句）

愔愔清庙，仪仪象服。我尸出矣，迎神之谷。

杳杳阴竹，坎坎路鼓。我尸入矣，得神之祜。

（昭夏之歌者，牲出入之所奏也。二章，章四句）

有郁其鬯，有俨其彝。九变未作，全乘来之。

既醑既酢，爰朄爰舞。象物既降，全乘之去。

（纳夏之歌者，四方宾客来之所奏也。四章，章四句）

麟之仪仪，不絷不维。乐德而至，如宾之嬉。

凤之愉愉，不篝不笯.乐德而至，如宾之娱。

自筐及筥，我有牢醑。自筐及篚，我有货币。

我牢不愆，我货不匮。硕硕其才，有乐而止。

（章夏之歌者，臣有功之所奏也。四章，章四句）

王有虎臣，锡之鈇钺。征彼不憓，一扑而灭。

王有虎臣，锡之圭瓒。征彼不享，一烘而泮。

王有掌讶，侦尔疆理。王有掌客，馈尔饔饩。

何以乐之，金石九奏。何以锡之，龙旂九旒。

（齐夏之歌者，夫人祭之所奏也。一章，四句）

玲玲衡笄，翚衣榆翟。自内而祭，为君之则。

（族夏之歌者，族人酌之所奏也。二章，章四句）

洪源谁孕，疏为江河。大块孰埏，播为山阿。

厥流浩漾，厥势嵯峨。今君之酌，慰我实多。

（械夏之歌者，宾既出之所奏也。三章，章三句）

礼酒既酌，嘉宾既厚，牍为之奏。

礼酒既竭，嘉宾既悦，应为之节。

礼酒既罄，嘉宾既醒，雅为之行。

（骜夏之歌者，公出入之所奏也。二章，章四句）

桓桓其珪，衮衮其衣。出作二伯，天子是毗。

桓桓其珪，衮衮其服。入作三孤，国人是福。
煮土茶歌
洪希文（元代）

论茶自古称壑源，品水无出中泠泉。莆中苦茶出土产，乡味自汲井水煎。

器新火活清味永，且从平地休登仙。王侯第宅斗绝品，揣分不到山翁前。

临风一啜心自省，此意莫与他人传。
送洪竹堂
牟巘（宋代）

家住西湖西，爱吟仍爱竹。富贵岂不好，变灭如转烛。

一昨流落岂，破垣竹犹绿。往事何用访，得此良自足。

胡为被书误，弹冠向苕曲。三年饭脱粟，不饱而况肉。

颇有青衿子，对之寻旧读。时复吐佳句，家山如在目。

不知竹是伴，谁护苍玉束。官满还滞留，欲归未可卜。

无钱买扁舟，迁居更勿促。悠然谢此君，行止任迟速。

新年雨雪深，忽已归期告。天公似有意，为尔开晴旭。

士固不可料，穷久理当复。东风吹浩荡，万里奔鸿鹄。
阮郎归·粉痕闲印玉尖纤
晏几道（宋代）

粉痕闲印玉尖纤，
啼红傍晚奁。
旧寒新暖尚相兼，
梅疏待雪添。
春冉冉，恨恹恹，
章台对卷帘。
个人鞭影弄凉蟾，
楼前侧帽檐。
闻岭外寇梗
赵抃（宋代）

惊说炎飙烟瘴时，洞蛮蜂起寇南陲。家书万倍金难得，远梦千回路不知。

刺史没身专捍禦，谏官衔命救疮痍。伏波死去今谁继，大笔铭勋压海涯。
次韵奉和
释契嵩（宋代）

沈侯才隽冠儒林，诗语惊人金玉音。学海平生惭我浅，词源今日羡君深。

强睎老格须张胆，喜听清言更洗心。赓唱苟能容累句，漫陪梁甫续高吟。
过景星山山顶一石立又名突星山
杨万里（宋代）

山头孤立玉竛{左立右甹}，天上何年堕景星。
四面万峰非不峻，如何只是一峰青？
又因明月千家雪树影寒霜月二句松坡成篇余亦足成二律 其二
缪公恩（清代）

深宵不成寐，卧对一镫红。树影寒霜月，钟声度晓风。

壮心随日去，愁思入诗中。岁晚惊心切，长吟百感丛。
次韵西叔兄日食地震诗
魏了翁（宋代）

正月太阳食，六月阴萋萋。
利沔阶成间，桑土为涂泥。
破山覆桥阁，灌城坏河堤。
蜀地五六震，积潦伤农畦。
梓州暑尤异，我兴看朝隮。
出逢七十翁，履敝衣无绨。
前行为余言，老夫齿含齯。
阅事亦已多，近闻何乖睽。
去年大官括隐户，父詈子诅妻悲啼。
大官深居那得闻，小吏鼻息干云蜺。
今年得少休，经风苦凄凄。
番军袭江淮，将士惊噬脐。
四方靡所寄，容身仅坤倪。
灾异又如此，宁保梁益西。
太守闻此言，惕如履征鼙。
又见广文诗，口呿心沈迷。
力能得为仅千里，滔滔四少皆余黎。
满江红（壬子年成都七夕）
京镗（宋代）

雨洗新秋，遣凉意、驱除残暑。还又是、天孙河鼓，一番相遇。银汉又成乌鹊喜，金奁丝巧蜘蛛吐。见几多、结彩拜楼前，穿针女。

舟楫具，将归去。尊俎胜，休匆遽。被西川七夕，四回留住。此地关心能几辈，他年会面知何处。更倚阑、豪饮莫辞频，歌金缕。
陈国佐左司寄示天台山图以绝句两章报之 其二
李纲（宋代）

应真飞锡游行处，峭壁危峰跨石桥。便欲远寻方广寺，却疑图上有嘉招。
游善题
孔武仲（宋代）

磥砢一居士，娉婷双少年。对景如无有，著书方浩然。

分身聊示现，谁悟此因缘。
怀文忠公
郭祥正（宋代）

平生最爱醉翁诗，游遍琅琊想醉时。一代风流随手尽，谷泉岩鸟不胜悲。
次龙山韵 其二
马廷鸾（宋代）

窗间莫问唤祁嘉，望断宗周黍稷华。斗帐高眠聊避客，深衣暂到漫为家。

我怀荒草同元亮，君悼空弦谢伯牙。老矣悲欢总无奈，仙书频读览荒遐。
游敔山湾
袁存诚（清代）

连峰如玦隐神湾，行到湾中峰又环。欲辨东西寻旧路，但从谷口认遥山。
以偈美世奇首座
释清远（宋代）

有道只因频退步，谦和元自惯回光。不知已在青云上，尤更将身入众藏。
象人
元稹（唐代）

被色空成象，观空色异真。自悲人是假，那复假为人。
寄李仲明
李流谦（宋代）

夜床风雨忆相过，节物惊人奈老何。
只有孤鸿知我意，每因明老为君歌。
千山梦去无由到，一字书来已觉多。
余耳向来真义合，不知底处便容戈。
玉茗花
范成大（宋代）

折得瑶华付与谁，人间铅粉弄妆迟。直须远寄骖鸾客，鬓脚飘飘可一枝。
吉水遇王敬止用送盛斯徵韵
邵宝（明代）

江声初静晚风轻，千里关山可计程。独立已为它日重，相逢真使故人荣。

望穷螮蝀云犹密，歌罢沧浪水正清。笑折梅花对摇落，不须杨柳管离情。
题扇画东坡抱琴
陈著（宋代）

谓是苏长公，如何抱丝桐。
不必穷是非，闻名自生风。
赠向亲
韩淲（宋代）

大耐人家旧相门，共嗟北路尚堪论。载披留别知己叙，此意寥寥属耳孙。
皇帝閤端午帖子 其四
许应龙（宋代）

离明赫赫正当中，万物咸欣长养风。陇麦已登蚕又熟，更多膏泽兆年丰。
闰九月重九与父老小饮四绝
苏辙（宋代）

客主俱年六十余，紫萸黄菊映霜须。
山深瘴重多寒势，老大须将酒自扶。
次韵叶无咎栀子花
杨冠卿（宋代）

楼石山前薝蔔花，品题从昔属诗家。
君看五字齐梁句，句好当令屈宋衙。
水调歌头（贺李潼川＿改知常德府）
魏了翁（宋代）

更尽一杯酒，春近武陵源。源头父老迎笑，人似老癯仙。检校露桃风叶，问讯渚莎江草，点检旧风烟。世界要人拄，公独卧闲边。

叹从来，分宇宙，有山川。主宾均是寄耳，赢得鬓毛班。最苦中年相别，更是人才难得，相劝且加餐。归为玉昆说，时寄我平安。
和谢君直新除史馆检阅
释道璨（宋代）

久矣常峨豸角冠，未应上缀史臣班。
名高自是难推去，才大如何爱得閒。
斋阁不须垂绛帐，精神留取上蓬山。
散人梦落沧浪外，白鸟冥冥去不还。
挽湖广副使溺没洞庭湖
张弼（明代）

昨夜俄闻精卫号，思君双泪湿青袍。两间正气归鱼腹，一线孤青托凤毛。

端什有人投角黍，清明无土奠香醪。扁舟重过湖南道，忍对湘流读楚骚。
和查少白五十初度七律四则 其三
王衢（清代）

神仙眷属木兰舟，浮海飘然事壮游。工部感秋犹有兴，陶朱致富或承羞。

营巢不碍梁间燕，唤雨何劳陌上鸠。自古才人多入幕，岂惟王粲独登楼。
苦寒行
田锡（宋代）

昨日北风高，霏霏满天雪。
千里六出花，六日飞不歇。
深山深一六，树木冻欲折。
平地盈数尺，布肆不成列。
覆物生辉光，照人清皎洁。
紫塞群玉峰，沧溟白银阙。
篁竹为琅玕，松风蒒玉屑。
官吏来参贺，物情亦感悦。
瘴疠已消除，丰穰及时节。
长吏因疾恚，请假来一月。
病眼为寒昏，风头因冷发。
汤药厌服饵，酒肉愁罢辍。
夹幕映重帘，炉茵与衾褐。
禄粟不忧饥，帑俸无乏绝。
江海主恩深，素餐心激切。
儿童温且饱，当风泝凛冽。
朝索暖寒酒，暮须汤饼设。
不知有饥寒，灯火夜暖热。
越人轻活计，舂税供膏血。
及至风雪时，日给多空竭。
樵苏与网捕，负薪冰路滑。
口噤无言语，股{左木右栗}衣疏葛。
藜藿不充饥，冻饿多不活。
惭惶褚夸恩，彷徨空殒越。
因作苦寒行，聊与儿童说。
惜春词
田锡（宋代）

春色初从江国来，湖边杨柳岭头梅。
梅花飞雪柳垂带，递次相将时节催。
春力欺寒过江北，深谷黄鹂生羽翼。
晓月轻烟禁苑啼，南园桃李已成蹊。
就中何处芳菲好，春波飞絮魏王堤。
我忆去年暮春月，京洛新妆丹凤阙。
天津水绿烟树深，万井笙歌牡丹发。
天子銮舆驾幸时，嵩峰瑞霭笼郊圻。
扈从千官与万骑，翊卫羽林兼佽飞。
六宫随驾罗珠翠，诸王从行陪七贵。
香气成霞金犊车，鸣珂中节虹龙驷。
朱桥细柳端门前，画舫横塘会节园。
朝花贵侠珊瑚席，夜烛娇娥玳瑁筵。
西楼残月深宫漏，明河半沈垂北斗。
纵饮贪欢意未阑，紫陌喧喧人已繁。
玉钩挂帘开雉尾，晓日赭袍朝至尊。
方今寓止临清渭，杜门无与天涯异。
殊忘诗酒狂荡心，但悦琴书高古意。
可惜春芳渐欲归，五陵烟草方离离。
回忆当时洛阳道，歌魂空与残花飞。
闺怨四首 其四
赵蕃（宋代）

风前挥珠珰，吹落春江去。日夜只东流，何时复西溯。
登高丘而望远
李白（唐代）

登高丘而望远海，六鳌骨已霜，三山流安在？
扶桑半摧折，白日沉光彩。银台金阙如梦中，
秦皇汉武空相待。精卫费木石，鼋鼍无所凭。
君不见骊山茂陵尽灰灭，牧羊之子来攀登。
盗贼劫宝玉，精灵竟何能。穷兵黩武今如此，
鼎湖飞龙安可乘？
过黄山法华寺
毛珝（宋代）

积雪满松岗，兹行为悼亡。本非求吉地，祇欲近禅坊。

外物心如水，流年鬓已霜。只应双卜宅，永此礼空王。
和吴元衡
胡寅（宋代）

先生颂酒夸两豪，使我读之如饮醪。
诗情不逐春光老，春在毫端尤婉好。
颇闻下堂小不佳，未欲颂公长者车。
不道芳菲成一梦，满城寒食藉梨花。
便把千峰名拟岘，同拨新醅酬阙典。
题西轩竹上
赵蕃（宋代）

昔去无此屋，今兹更添竹。
吾辈固萧閒，道人殊不俗。
十月见菊
赵葵（宋代）

落拓山园载酒来，江梅含雪倚春台。
花花无藉秋光老，犹自离披带雨开。
偈颂十七首
释师范（宋代）

坐断主人翁，不落第二见。
一念万年，万折一念。
新种梅花开一朵朵
释函是（明代）

去年栽此梅，今岁一花开。稍露知根在，不萌畏雪摧。

枝繁怜独立，寒尽待人来。白眼应谁见，凭栏香暗回。
次韵翁士秀病起
曾协（宋代）

一间何阔昔未有，拟遣苍头问安否。
果然示疾毗耶城，静看医方出吾肘。
平生豪气干青云，客疾来侵岂能久。
已知筋力却几杖，复见精神照窗牖。
花时倏忽风雨过，无语酬春愧颜厚。
管城端复束高阁，公不自倡谁为首。
俄惊肆笔出在篇，聊示作家三昧手。
我今方觉疾病婴，岂是同生值阳九。
镜中华发略相似，材具超人定非偶。
公今阔步蹑中朝，顾我一麾方出守。
如何江湖大国楚，笑谓曹郐言地丑。
似矜断木欲青黄，宁有长松生培塿。
前缓声歌
胡应麟（明代）

缘木求鱼，譬彼入山采珠。意气虽勤，奈此道路殊。

总角相亲，同室共居。君心有他，如隔里闾。身非草木根株。

他人有心，忖度在余。欲见子都，乃值狂且。嗟他心之人，虫鸟之弗如。
雨中五首
张耒（宋代）

手种阶前树，今朝亦有花。
春阴寒食节，陋巷逐臣家。
欲酌消愁酒，先浇破睡茶。
游人归踏雨，里巷晚喧哗。
示淳谦首座持钵
释原妙（宋代）

千家万家，总是维摩丈室。
十斛百斛，无非达磨眼睛。
若向遮里会得，何劳向外经营。
其或未然，咄，
酒肆淫坊休放过，龙宫虎穴要亲临。
黄从事随军
杨亿（宋代）

买符来赴调，负羽去从军。五夜闻边角，三时看阵云。

樽前还料敌，楯上更摛文。手笔人多许，须铭窦宪勋。
予谢客至新矶馆亲友虽不至间有遗问者予复拿舟往莲塘山庄数日甚惬幽意 其二
饶与龄（明代）

莲塘之宫半亩宽，何妨避俗此中蟠。閒来点易频濡笔，倦后寻芳漫倚栏。

鸟雀喧啾脩竹里，牛羊驰逐大江干。幽思触景成狂句，题罢长吟亦解颜。
次韵刘敏殿丞送春
苏辙（宋代）

春去堂堂不复追，空余草木弄晴晖。
交游归雁行将尽，踪迹鸣鸠懒韵不飞。
老大未须惊节物，醉狂兼得避危机。
东风虽有经旬在，芳意従今日日非。
〈四月十一日立夏。
〉
扫花游 自云栖寺归，泛舟西湖，游览竟日，倚声成歌
阮恩滦（清代）

万篁径里，正翠滴篮舆，海霞初晓。寺门渐杳。更明湖荡桨，镜波回抱。

极目群峰，百变云容尽扫。晚春好。问堤柳旧栽，添种多少。

何事赢懊恼。指绚碧亭台，俊游曾到。谢墩自小。叹而今剩有，冷烟衰草。

无限悲怀，且听莺啼树杪。日西了。尽徘徊、晚花沼。
杂咏十首酬汪镇卿 其六
林景熙（宋代）

青莲不堕劫，金鼎能回枯。吾道寄流水，此外何所须。

岂不念百寄，奄忽归丘墟。生死同昼夜，逆天讵敢居。

异端纷溺人，微此吾其鱼。
过棠梨沟
党怀英（金朝）

地僻人烟少，山深涧谷重。坡陁下长坂，迤逦失诸峰。

问俗知怀土，听歌识相舂。几家茅屋外，田亩自衡从。
晚春
戴复古（宋代）

池塘渴雨蛙声少，庭院无人燕语长。
午枕不成春草梦，落花风静煮茶香。
史遂良寿日
李俊民（金朝）

任他白发不相饶，两颊春红醉里潮。今日凤凰台上月，未知谁可共吹箫。
牡丹
释智圆（宋代）

栽培宁暇问耕桑，红白相鲜映画堂。泪湿浓妆含晓露，火燔寒玉照斜阳。

黄金剩买心无厌，绮席闲观兴更狂。谁向风前悟零落，百年荣盛事非长。
送国棋王逢
杜牧（唐代）

玉子纹楸一路饶，最宜檐雨竹萧萧。
羸形暗去春泉长，拔势横来野火烧。
守道还如周柱史，鏖兵不羡霍嫖姚。
浮生七十更万日，与子期于局上销。(浮生 一作：得年)
秋懹
陆游（宋代）

客思残荷外，农功晚稻前。
祭多巫得职，税足吏无权。
浦漵家家钓，村墟点点烟。
归舟葛衣薄，始觉是秋天。
偈八首 其二
释思慧（宋代）

天地一指，万物一马。踏倒系驴橛，清风满天下，庄生亦是悠悠者。
倒垂柳
杨无咎（宋代）

南州初会遇。记惺惺、说底语。而今精神□，倾下越风措。雍门人独夜，客舍停杯处。余香应未泯，凭君重唱金缕。

移宫易羽。纵有离愁休怨诉。客里□凄凉，怕听断肠句。情山曲海，君已心相许。骖鸾乘月，正好同归去。
和乐天过秘阁书省旧厅
元稹（唐代）

闻君西省重徘徊，秘阁书房次第开。壁记欲题三漏合，

吏人惊问十年来。经排蠹简怜初校，芸长陈根识旧栽。

司马见诗心最苦，满身蚊蚋哭烟埃。
秋晚二首 其二
陆游（宋代）

身世呻吟里，园庐寂寞中。家贫忧酒券，才尽畏诗筒。

陂水潴犹满，山苗穫欲空。儿孙更力作，勿愧禹遗风。
汉上送人西归
李频（唐代）

几作西归梦，因为怆别心。野衔天去尽，山夹汉来深。

叠浪翻残照，高帆引片阴。空留相赠句，毕我白头吟。
以和靖处士疏影横斜水清浅暗香浮动月黄昏两句为韵赋诗十四首 其九
周巽（元代）

一树轻冰冻，满林疏蕊香。殷勤托花讯，惆怅惜年芳。

远寺钟声寂，高楼角韵长。有怀不可见，寤寐意难忘。
题毛女真
苏轼（宋代）

雾鬓风鬟木叶衣，山川良是昔人非。
只应闲过商颜老，独自吹箫月下归。
端午日事
余靖（宋代）

江上何人吊屈平，但闻风俗彩舟轻。
空斋无事同儿戏，学系朱丝辟五兵。
和因上人午睡韵
王之道（宋代）

多谢高人问起居，惠然相过共秋蔬。
栖栖众且疑夫子，碌碌谁知效阿奴。
老去睡乡还积欠，君来诗社责新逋。
便便一觉南窗午，短簟方床意不疏。
永遇乐 其二
刘辰翁（宋代）

灯舫华星，崖山碇口，官军围处。璧月辉圆，银花焰短，春事遽如许。

麟洲清浅，鳌山流播，愁似汨罗夜雨。还知道，良辰美景，当时邺下仙侣。

而今无奈，元正元夕，把似月朝十五。小庙看灯，团街转鼓，总似添恻楚。

传柑袖冷，吹藜漏尽，又见岁来岁去。空犹记，弓弯一句，似虞兮语。
送湛改孺取道桂平访李亮寅明府便之湖广
黎崇勚（明代）

携尊相送粤江头，短笛谁家动别愁。海上流光牵锦缆，斗间文别划纯钩。

故人鸡黍花城日，异国风烟桂水秋。此去胜游知不少，九疑七泽接西瓯。
春兴 其三
王宏撰（清代）

一壶春酒正堪携，云满前山花满溪。日暮醉眠芳草地，数声啼鸟过桥西。
再用花字韵示止老二首 其二
赵鼎（宋代）

寻师杳隔蓬莱水，炼药长怀勾漏砂。闻道高人犹笑此，春风无处不开花。
寒食曲
周紫芝（宋代）

三月江南好春色，买酒家家作寒食。男呼女唤俱出游，扶路醉归欢乐极。

街头尽日无人行，多在山村少在城。踏歌赛愿一时了，上冢归来闻笑声。

岂料如今一百五，画戟满城椎战鼓。子孙半作泉下人，薄酒不浇山上土。

死者已往生者存，随分欢娱各儿女。烹鱼裹菜当盘飧，花作红妆鸟歌舞。

君不见江南江北多战场，去年白骨无人藏。
遣兴
黄寿衮（清代）

老屋三间水作邻，豆花香里寄閒身。枝巅鸟立全忘险，萍底鱼游乐避人。

随意观书僮贯检，无心得句客言神。有时小步庄溪外，十里塘苗雨后新。
嘲刘文树
黄幡绰（唐代）

可怜好个刘文树，髭须共颏颐别住。

文树面孔不似猢狲，猢狲面孔强似文树。
安抚状元内翰还朝复命再获候迎先附短章以代片幅
夏竦（宋代）

两朝西掖旧词臣，蘖苦冰寒四十春。霜雪满头尘满袖，自惭重见玉堂人。
四月四日午，初出浙东界入信州永丰界
杨万里（宋代）

外面千峰合，中间一迳通。
日光自摇水，天静本无风。
村酒渟春绿，林花倦午红。
莫欺山堠子，知我入江东。
冬
曾几（宋代）

岁事空馀数行历，年劳绕得几篇诗。
犹悭雪片下弥陇，已放梅花开满枝。
便是东风来解冻，春盘生菜属群儿。
屈原列传
司马迁（两汉）

屈原者，名平，楚之同姓也。为楚怀王左徒。博闻强志，明于治乱，娴于辞令。入则与王图议国事，以出号令；出则接遇宾客，应对诸侯。王甚任之。

上官大夫与之同列，争宠而心害其能。怀王使屈原造为宪令，屈平属草稿未定。上官大夫见而欲夺之，屈平不与，因谗之曰：“王使屈平为令，众莫不知。每一令出，平伐其功，曰以为‘非我莫能为也。’”王怒而疏屈平。

屈平疾王听之不聪也，谗谄之蔽明也，邪曲之害公也，方正之不容也，故忧愁幽思而作《离骚》。“离骚”者，犹离忧也。夫天者，人之始也；父母者，人之本也。人穷则反本，故劳苦倦极，未尝不呼天也；疾痛惨怛，未尝不呼父母也。屈平正道直行，竭忠尽智，以事其君，谗人间之，可谓穷矣。信而见疑，忠而被谤，能无怨乎？屈平之作《离骚》，盖自怨生也。《国风》好色而不淫，《小雅》怨诽而不乱。若《离骚》者，可谓兼之矣。上称帝喾，下道齐桓，中述汤、武，以刺世事。明道德之广崇，治乱之条贯，靡不毕见。其文约，其辞微，其志洁，其行廉。其称文小而其指极大，举类迩而见义远。其志洁，故其称物芳；其行廉，故死而不容。自疏濯淖污泥之中，蝉蜕于浊秽，以浮游尘埃之外，不获世之滋垢，皭然泥而不滓者也。推此志也，虽与日月争光可也。

屈平既绌，其后秦欲伐齐，齐与楚从亲，惠王患之。乃令张仪详去秦，厚币委质事楚，曰：“秦甚憎齐，齐与楚从亲，楚诚能绝齐，秦愿献商、於之地六百里。”楚怀王贪而信张仪，遂绝齐，使使如秦受地。张仪诈之曰：“仪与王约六里，不闻六百里。”楚使怒去，归告怀王。怀王怒，大兴师伐秦。秦发兵击之，大破楚师于丹、淅，斩首八万，虏楚将屈匄，遂取楚之汉中地。怀王乃悉发国中兵，以深入击秦，战于蓝田。魏闻之，袭楚至邓。楚兵惧，自秦归。而齐竟怒，不救楚，楚大困。

明年，秦割汉中地与楚以和。楚王曰：“不愿得地，愿得张仪而甘心焉。”张仪闻，乃曰：“以一仪而当汉中地，臣请往如楚。”如楚，又因厚币用事者臣靳尚，而设诡辩于怀王之宠姬郑袖。怀王竟听郑袖，复释去张仪。是时屈原既疏，不复在位，使于齐，顾反，谏怀王曰：“何不杀张仪？”怀王悔，追张仪，不及。

其后，诸侯共击楚，大破之，杀其将唐眜。时秦昭王与楚婚，欲与怀王会。怀王欲行，屈平曰：“秦，虎狼之国，不可信，不如毋行。”怀王稚子子兰劝王行：“奈何绝秦欢！”怀王卒行。入武关，秦伏兵绝其后，因留怀王，以求割地。怀王怒，不听。亡走赵，赵不内。复之秦，竟死于秦而归葬。

长子顷襄王立，以其弟子兰为令尹。楚人既咎子兰以劝怀王入秦而不反也。屈平既嫉之，虽放流，眷顾楚国，系心怀王，不忘欲反。冀幸君之一悟，俗之一改也。其存君兴国，而欲反覆之，一篇之中，三致志焉。然终无可奈何，故不可以反。卒以此见怀王之终不悟也。

人君无愚智贤不肖，莫不欲求忠以自为，举贤以自佐。然亡国破家相随属，而圣君治国累世而不见者，其所谓忠者不忠，而所谓贤者不贤也。怀王以不知忠臣之分，故内惑于郑袖，外欺于张仪，疏屈平而信上官大夫、令尹子兰，兵挫地削，亡其六郡，身客死于秦，为天下笑，此不知人之祸也。《易》曰：“井渫不食，为我心恻，可以汲。王明，并受其福。”王之不明，岂足福哉！令尹子兰闻之，大怒，卒使上官大夫短屈原于顷襄王，顷襄王怒而迁之。屈原至于江滨，被发行吟泽畔，颜色憔悴，形容枯槁。渔父见而问之曰：“子非三闾大夫欤？何故而至此？”屈原曰：“举世皆浊而我独清，众人皆醉而我独醒，是以见放。”渔父曰：“夫圣人者，不凝滞于物，而能与世推移。举世皆浊，何不随其流而扬其波？众人皆醉，何不餔其糟而啜其醨？何故怀瑾握瑜，而自令见放为？”屈原曰：“吾闻之，新沐者必弹冠，新浴者必振衣。人又谁能以身之察察，受物之汶汶者乎？宁赴常流而葬乎江鱼腹中耳。又安能以皓皓之白，而蒙世之温蠖乎？”乃作《怀沙》之赋。……于是怀石，遂自投汨罗以死。

屈原既死之后，楚有宋玉、唐勒、景差之徒者，皆好辞而以赋见称。然皆祖屈原之从容辞令，终莫敢直谏。其后楚日以削，数十年竟为秦所灭。……

太史公曰：“余读《离骚》《天问》《招魂》《哀郢》，悲其志。适长沙，观屈原所自沉渊，未尝不垂涕，想见其为人。及见贾生吊之，又怪屈原以彼其材游诸侯，何国不容，而自令若是！读《鵩鸟赋》，同死生，轻去就，又爽然自失矣。”
宫词
王珪（宋代）

红湿春罗染御袍，透帘三丈日华高。
金针玉尺裁缝处，一对盘龙落剪刀。
乙亥元日柬台省何边二使君边病卧久
李梦阳（明代）

烟和日翠且重楼，汹汹绮罗悲此州。碧草可容漳浦卧，官梅真忆广陵游。

来鸿去燕催今昔，柏叶薇花阻倡酬。兴发春山能约往，冰开仙楫拟乘流。
西江月（西园雪后）
曹勋（宋代）

连夜六花飞舞，清晨玉境瑶阶。湖山寒雾隐楼台。难画西园真态。

月殿九华同到，雕舆乘兴俱来。浮春帘密锦筵开。不是山阴访戴。
荆南签判向和卿用予六言见惠次韵奉酬四首
黄庭坚（宋代）

覆却万方无准，安排一字有神。
更能识诗家病，方是我眼中人。
题李公略示高郎中吴山观月图
仇远（元代）

凭高宜晚更宜秋，下马归来即倚楼。
纳纳乾坤双老眼，滔滔江倚一扁舟。
满城明月空吴苑，隔岸青山认越州。
李白酒豪高适笔，当时人物总风流。
偈颂一百二十三首 其一一九
释崇岳（宋代）

有你不有我，有我不有你。咬定牙关，齐之以礼。
喜浑吉见访
李群玉（唐代）

公子春衫桂水香，远冲飞雪过书堂。

贫家冷落难消日，唯有松筠满院凉。
萧芳桂挽诗四首 其三
李昌祺（明代）

豪杰空馀子，尊贤眼倍青。挥金资客醉，辟馆教儿经。

天道幽难测，亲情痛不胜。山阳怀旧笛，几度断肠听。
闻关白信良人上书请讨之志喜
林娙（明代）

海寇无端欲弄兵，满廷文武策谁成。
儿夫自有终军志，未必中朝许请缨。
古城兰若有竹数百道人筑墙而疏逖之十有九居
释宝昙（宋代）

岂无四海老兄弟，恐堕春风年少名。
晴檐甫见天目面，夜雨共传笙筑声。
淋漓素壁江国在，参错拂衣花鸟惊。
汝亦群龙护持一，此中七字有坚城。
夏日戏作
陆游（宋代）

困来两眦似胶黏，底怪吴人号黑甜。
安得他生不识字，朝朝就日卧茅檐？
题四川崇庆牧常君殉节纪略后
赵正源（清代）

檄从上将赴南征，一夕降蛮乍变盟。给饷功多留幕府，护粮力尽痛行营。

横刀直有常山烈，蹈刃甘同左毂鸣。事起须臾方寸定，不虚平日喜谈兵。
和杨恒叔集中五首前二章道恒叔事后三章自道 其一
吴琏（明代）

江上深清碗上茶，蒙山香味渗卢牙。无馀宿秽留腔臆，没点轻卢上帽纱。

诗就有时寻壁写，酒乾无用向邻赊。莫言民瘼深难药，春到寒枝自放花。
冬至日作
苏辙（宋代）

羲和飞辔留不住，小儿逢节喜欲舞。
人言老翁似小儿，烝豚酿酒多为具。
颍川本自非吾乡，邻里十年成旧故。
谁令闭户谢往还，寿酒独向儿孙举。
饮罢跏趺闭双目，寂然自有安心处。
心安自谓无老少，不知须发已如素。
似闻钱重薪炭轻，今年九九不难数。
杂歌谣辞。李夫人歌
李贺（唐代）

紫皇宫殿重重开，夫人飞入琼瑶台。绿香绣帐何时歇，

青云无光宫水咽。翩联桂花坠秋月，孤鸾惊啼商丝发。

红璧阑珊悬佩当，歌台小妓遥相望。玉蟾滴水鸡人唱，

露华兰叶参差光。
喜钱申伯病起二首
张元干（宋代）

一室维摩老，长年法喜游。
苦心翻贝叶，痴坐写蝇头。
可是文园病，何堪杞国忧。
我知公健在，骨相合封侯。
与正仲屯田游广教寺
梅尧臣（宋代）

春滩尚可涉，不惜溅衣裾。
古寺入深树，野泉鸣暗渠。
酒杯参茗具，山蕨间盘蔬。
落日还城郭，人方带月锄。
慈感寺蚌珠尊者阁新成
释居简（宋代）

部勒溪山胜，横陈压丽谯。老蟾栖峭峙，饥蜃吐岧峣。

蘋洁翻波碎，尘红到岸消。蚌珠方广士，瘦影落清苕。
送韩密学知定州
孔武仲（宋代）

闻说公家阅古堂，于今出守似还乡。营开细柳旌旗动，山假胭脂苜蓿长。

北府貔貅瞻玉节，南楼风月寄胡床。亲朋出祖无惆怅，早晚韩侯对未央。
送马伯庸御史奉使河西八首 其四
袁桷（元代）

遗书纪河源，荒忽不可识。君行河之西，春雪深五尺。

茫茫贺兰河，抽矢石为镝。坐阅三姓王，圣代始敛色。

沙羊护毡房，名驼候土驿。观风惨无俦，云端羡飞翼。
顶山祷雨
孙应时（宋代）

官身缚尘事，日日如丝棼。
驾言适秋郊，开颜慰艰勤。
大田平如席，多稼绿於云。
早熟有饷获，晚播方耦耘。
停鞭问父老，笑语何欣欣。
今年大好麦，稻复当十分。
天应怜百姓，似亦怜令君。
我本无善政，谤骂常纷纭。
独惭龙公赐，一念如相闻。
尚忧北山外，渐有龟坼文。
为尔乞终惠，洁济炷炉薰。
何当足吾愿，丰年周九垠。
八月十七日哭仲驭 其一
钱澄之（清代）

去岁兹辰绝命年，椎心不敢恨苍天。定知叔宝神难寿，虚拟相苍病未痊。

血溅长堤留碧草，魂归小阁亦青毡。哭君一字肠堪断，夜半山空叫杜鹃！
唐多令·邗江喜遇友人酒间赠此
陆震（清代）

下马解貂裘。相携上酒楼。问年来、何地飘流。北踏幽燕南闽粤，憔悴了，十多秋。

身世等蜉蝣。功名雪满头。且高歌、一曲凉州。君若问余心上事，说不尽，半生愁。
促拍满路花（和纯阳韵）
葛长庚（宋代）

多才夸李白，美貌说潘安。一朝成万古，又徒闲。如何猛省，心地种仙蟠。堪叹人间事，泡沫风灯，阿谁肯做飞仙。

莫思量、骏马与高轩。快乐任天然。最坚似松柏、更凋残。有何凭据，谁易复谁难。长啸青云外，自嗟自笑，了无恨海愁山。
送颜司议使蜀访图书
韦应物（唐代）

轺驾一封急，蜀门千岭曛。讵分江转字，但见路缘云。

山馆夜听雨，秋猿独叫群。无为久留滞，圣主待遗文。
渔家傲 渔舟
陈霆（明代）

雨笠烟蓑披带惯。暮归晓出时相伴。村酒醉来无客唤。

舟不缆。相风吹着芦花岸。

春水鳜鱼长尺半。秋风菰米浑家饭。为问云台兴甚汉。

闲中看。海云江月无边畔。
双峰庵
陈岩（宋代）

江南九子云深处，亦有新罗国里人。
用夏变夷夷变夏，世间毕竟是谁真。
留别司马太守
王昌龄（唐代）

辰阳太守念王孙，远谪沅溪何可论。

黄鹤青云当一举，明珠吐著报君恩。
酒旗
彭齐（宋代）

太平天子束戈矛，惟许青旗在酒楼。
我有百瓢元帅量，使君酣战客中愁。
呈泽萌和尚
成鹫（清代）

大道日陵夷，真风自虚妄。城市足嚣尘，山林见高尚。

翘首丹霞巅，仙凡隔天壤。巍巍大法王，所居得无上。

云树隐楼台，祗园集龙象。众水尽朝宗，万山互回向。

三尺龟毛拂，一枝兔角杖。埽荡野狐踪，打破犹疑网。

孤峰啸一声，空谷传清响。侧耳闻法音，遐心驰梦想。

昨从南海来，入山呈伎俩。多谢火炉边，清言发深广。

大冶铸干邪，顽金先出矿。白社许从容，青山任来往。

假我竹边楼，解我尘劳鞅。腊尽又新年，春光正骀宕。

山中岁月长，杲日当空朗。披衣礼法筵，一拜一瞻仰。

百年老赵州，千岁今宝掌。愿得镇追随，主宾更无两。

迟我三十年，白首重相访。
赠{上雨下隻}先生
度正（宋代）

眼如明月口如神，闲里乾坤物外身。
世上穷通都莫问，粹然生色几何人。
春雪
周文璞（宋代）

崇禧仙馆似官居，二月寒风峭有馀。
傲吏吟哦空峭下，野童放有夜堂初。
荧荧宿火煨村酒，煜煜残灯镜道书。
忽听打窗声更急，快移银砾上枯株。
大牛师以书示却答
释今沼（明代）

洽久志弥喻，钝根尘易侵。那堪暂离索，摇落对秋深。

渐老衰偏觉，向山悲且吟。昨来缄数字，应感恤初心。
留别万二芝轩
严烺（清代）

郎官湖上暂停车，樽酒从君万里余。此去且听衡岳雨，相思莫寄武昌鱼。

烟深橘柚人家远，月落梧桐水驿疏。回首可怜歌舞地，隔江黄鹤𣺌愁予。
清隐斋饮酒
徐冲渊（宋代）

暖风薄雨轻烟散，晴日游丝飞絮乱。竹窗午梦啼鸟惊，松轩晚饮幽人唤。

一壶碧酒如春浓，万斛羁愁若冰泮。兴来索笔谩题诗，碧桃花下纶巾岸。
和傅钦之见寄
范纯仁（宋代）

至道潜心信有功，目前超悟忽圆通。三身不在诸尘外，万象全归一照中。

念绝去来随处乐，法无取舍自然空。护持雅属当仁力，枉问麻阳懒钝翁。
和宗侄朝望公辅贺生朝韵
王迈（宋代）

投閒久矣息心兵，台上饥乌又一声。湖海正须招隐士，朝廷终不赦狂生。

剖开胸腹犹馀赤，削尽头衔越样清。坐看吾宗后来俊，西风再举上鹏程。
和刘府判寄诗
何梦桂（宋代）

那有贤贰车，抗节今无侪。
拄笏看千峰，冷风散虚斋。
庄陵一丝绝，白云锁双崖。
曷时从君游，聊以纾余怀。
饯吴长文司理用修持贤业教无欠为韵
裘万顷（宋代）

考亭无恙时，从游孰非贤。
岁寒万木雕，松柏始杰然。
哭郑丈四首
叶适（宋代）

插架轴三万，撑肠卷五千。
京都通百郡，溟渤汇群川。
深浅人随汲，东西意各便。
后生无复见，媚学谩跹跹。
过洞庭山书湖中所见
牟巘（宋代）

欲谈旧事恐悽然，谁遣奇观堕我前。鹜阵万屯湖为黑，冰须千尺水皆悬。

无多风色似天相，阿那人家疑地仙。更有一般堪羡处，嫩醅绿蚁醉无眠。
题提举公会亭
宋祁（宋代）

一翚轩翼四簷通，草树依然接旧宫。
苑外自飘新岁雪，台边谁识故王风。
书事寄呈斯远
赵蕃（宋代）

路熟疑为短，马迟翻更长。
野田吹欲合，林日冻无光。
未暇亲书案，频成唤酒觞。
短檠今夕念，我友正相望。
再和
晁说之（宋代）

不肯喧喧奏子虚，何心江上惜三余。
陆浑火但无家计，宣榭灾三费图书。
每恨血鳞能雨若，何堪脱角去焚如。
知公辅弼关心处，不比他人乐退居。
拟今日良宴会
胡奎（元代）

今日惨不乐，忧来郁无端。华堂秉明烛，思奉君子欢。

南窗抚瑶瑟，含情不能弹。君情与妾意，忧乐转指间。

人生非金石，流景若飞丸。何不返初服，英英谷中兰。

无言混萧艾，委质霜露间。
海南人不作寒食而以上巳上冢予携一瓢酒寻诸
苏轼（宋代）

老鸦衔肉纸飞灰，万里家山安在哉。
苍耳林中太白过，鹿门山下德公回。
管宁投老终归去，王式当年本不来。
记取城南上巳日，木棉花落刺桐开。
吴中舟行口号七首 其三
周紫芝（宋代）

西来蕃使换毡裘，渡海风帆入帝州。醉里宫花红压帽，千年今日记千秋。
洞庭湖
谭元春（明代）

夏浅湖心伏，不分天水非。新帆随数点，好鸟择边飞。

日月光难遍，江湘气尽归。客舟来此泛，孤似岳僧扉。
观插田
邹浩（宋代）

几片空田白水中，朝来俄已绿茸茸。自怜于此留居久，两见插禾勤老农。
题一天秋月诗卷为侯少府作 其四
胡奎（元代）

一天秋月湛冰壶，千里家山入画图。若向涌金门外看，西湖即是涌金湖。
和微之湖亭席上见赠
范纯仁（宋代）

曾陪湖上醉，一别十秋风。向老相知少，追欢旧德同。

花香来席上，歌韵彻云中。美酒盈尊绿，新妆映烛红。

清时宜共乐，白雪和难工。便合归休去，荒田附郭东。
题李氏寓酒轩
麻革（元代）

吾闻李谪仙，一斗诗百篇，酒家眠。又闻阳谏议，月廪尽以送酒钱。

伯伦《酒德颂》，无功醉乡仙。说到饮中理，兹世何渺然。

古来贤达士，以酒全其天。所以陶靖节，浩歌归园田。

独余醉翁之意不在酒，乐在山水静所便。古人已矣不可作，今人纷纷亦能贤。

北里富熏天，高楼歌舞筵。千金结客多少年，哀吹豪竹，倒倾玉船。

以酒互为市，地势相婵嫣。焉知贫士贫到骨，健倒仰天歌《黄鹄》。

《黄鹄》歌罢无翼飞，妻啼儿号书一束。借问主人翁，心迹谁与同。

我亦颇解饮，圣贤时一中。酒酣击尊破，两耳生春风。

安得园绮遇，携我入山去。清泉为酿碧溪深，醉卧溪头弄云月。
斋中杂兴十首以丈夫贵壮健惨戚非朱颜为韵
陆游（宋代）

公议在天下，如人有元气。
平居失护养，一旦可胜讳。
神丹卒难失，百疾起如蝟。
奄奄息仅属，熟视吁可畏。
大义在春秋，遗迹悲汉魏。
君看徐孺子，底物视富贵。
王乐道太丞立春早朝
梅尧臣（宋代）

近臣头上黄金胜，殿前拜赐东风应。
蓼牙疏甲簇春盘，肉抹长风何亘亘。
宽衣武卒轝至庭，人归下筹殊难称。
我家无火甑生尘，{左巾右祭}柳彩花空著兴。
空著兴，将底为，
但愿得米资晨炊，不管飞霙与麦宜。
千官队中身最卑，五日一谒前旒垂。
题母子猫图
胡奎（元代）

大猫斑斑虎豹姿，小猫白白如狻猊。斑者是母白者儿，石苔昼卧春迟迟。

儿能跳踉母不知，牡丹花前胡蝶飞。薄荷叶底酣晴晖，小鬟溪头买鱼去，月下敲盆呼尔归。

岂不闻东家韩卢知报主，夜深防盗兼捕鼠。
挽卢宜人二首
王庭圭（宋代）

崔卢唐旧族，谱系自名门。子舍三珠树，思刘七耳孙。

是行将贵显，不及问平反。坐脱无凡语，人传有至言。
比红儿诗 其五十五
罗虬（唐代）

苏小空匀一面妆，便留名字在钱塘。藏鸦门外诸年少，不识红儿未是狂。
送陈传道摄官双沟
贺铸（宋代）

弭楫想登临，闲云护日阴。
青蒲泗水阔。古木汉祠深。
应醉杯中物，谁闻泽畔吟。
禅坊养奇客，轻别若为心。
纪念银瓶赠与式当日赋呈鹤亭社长
张玉书（清代）

大雅扶轮力不疲，频开盛会继南皮。论交我愧非东野，知己君南似退之。

海国鸥盟应共守，骚坛牛耳每相期。吾侪图报无多物，一个银瓶一首诗。

艺苑蜚声笔一枝，天真醇朴是吾师。学穷宋理词能达，吟洽唐音句绝奇。

静坐人皆慕明道，寡言我欲拜钦之。从来汐社关心甚，海内风骚仗主持。
春日同游梅花坡韵赋诗坡字
李弥逊（宋代）

春江晓鼓收更鼍，笋舆催上西城坡。
嵩阳散人蓝田吏，紫髯参军三语罗。
机云兄弟更奇绝，杖藜杂沓行逶迤。
孤芳冷蕊正明媚，却笑桃李空繁多。
卑枝横路霭香阵，远树山林扬素波。
石肠冷淡老眼暗，对此不忍空樽牺。
四宾衮衮饮翻河，攀花覆盏自起歌。
语剧嗔眉动轻皱，酒薰笑脸生微涡。
跳丸背我何太急，谁为返旆追羲和。
商量嫩蕊暂留住，后来载酒无蹉跎。
寄严文炳
陈造（宋代）

赵侯当赐环，倔强耻媚灶。
张侯鸣琴手，戍期几时到。
何郎偕贤书，论价未足道。
多烦问何如，好语君一报。
寿仙图寿顺天马汝才通判乃兄汝明
程敏政（明代）

祈阊老者推黄发，京兆能官数白眉。瑞彩远随南极现，高情那愧北山移。

黄钟律转知阳复，紫府图成与寿宜。看取凤雏昭世泽，不妨鸠杖乐期颐。
得雨偶书
郑刚中（宋代）

夏暑踰秋骄未尽，万物皇皇久焦窘。大雨一霈天地凉，星斗明焕草木润。
生查子 别意
董俞（清代）

高楼酒一卮，肠断分离处。前夜秣陵花，今夜潇湘雨。

独倚木兰桡，酒醒山无数。试问此时心，心似秋莲苦。
自警
赵孟頫（元代）

齿豁头童六十三，一生事事总堪惭。唯馀笔砚情犹在，留与人间作笑谈。
记皂江堕水事
杨鼎夫（唐代）

青城山峭皂江寒，欲度当时作等闲。棹逆狂风趋近岸，

舟逢怪石碎前湾。手携弱杖仓皇处，命出洪涛顷刻间。

今日深恩无以报，令人羞记雀衔环。
连日过滩
李曾伯（宋代）

一滩才过一滩催，虽若危哉亦壮哉。
白狗甫随狼尾去，黄牛又壮虎头来。
狂澜壮淖几成沸，坠石穿江乱作堆。
堪笑舟人诧春涨，泝流难及顺流回。
颜渊季路言志
孔子及其弟子（先秦）

颜渊、季路侍。子曰：“盍各言尔志？”子路曰：“愿车马衣轻裘，与朋友共，敝之而无憾。”颜渊曰：“愿无伐善，无施劳。”子路曰：“愿闻子之志。”子曰：“老者安之，朋友信之，少者怀之。”
梅花引·千里月
刘均国（宋代）

千里月，千山雪。梅花正落寒时节。一枝昂。一枝藏。清香冷艳、天赋与孤光。孤光似被珠帘隔。风度烟遮好颜色。粉垂垂。玉累累。先春挺秀，不管百花知。似霜结。与霜别。莫使幽人容易折。短墙边。矮窗前。横斜峭影，重叠斗婵娟。黄昏惯听楼头角。只恐听时零乱落。醉来看。醒来看。萦绊丽人，潇洒倚阑干。
次韵建王秦府有感
史浩（宋代）

世间谁不有兴亡，堪叹伊人事最彰。诗礼未闻传似续，楼台先最芘淫荒。

自从冠履归泉下，无复轮蹄塞柳行。富贵由来保勤俭，高危满溢岂能长。
台湾竹枝词 其十八
谢金銮（清代）

萧萧蔗尾起秋声，万灶甜浆煮作饧。枯槁莫嫌同嚼蜡，一春薪炭彻秋晴。
题环璧亭
周瑛（明代）

亭外水如璧，仅容一杓通。蘋风秋琐细，蒲月夜玲珑。

坐卧皆天上，往来疑镜中。主人原会赋，收拾若为工。
寄题刁景纯藏春坞
司马光（宋代）

藏春在何许，郁郁万松林。永日门阑静，东风花木深。

主公今素发，野服遂初心。时与乡人醉，高歌散百金。
挽赵春谷
牟巘五（宋代）

北弁方胥会，西崦遽莫追。
津梁摩诘病，台沼雍门悲。
鹤有还家梦，乌无反哺期。
泷冈松槚近，足慰九原思。
乌江广圣寺虚乐亭
贺铸（宋代）

避雨孤篷泊柳阴，潮回溪曲稻花深。
有时白鹭窥鱼下，竟日青蛙伴我吟。
酒敌无人情落漠，云乡何处老侵寻。
诛茅拟卜终焉计，不为清风暂解襟。
此君室
方岳（宋代）

一迳自明月，谁能此婆娑。
床头易未了，如此良夜何。
语童子
郭钰（元代）

童子携春衫，好去换春酿。邻翁来相过，林泉共幽赏。

移席近花间，题诗在竹上。垂老惜交情，毋令默惆怅。
水调歌头（再用韵呈南涧）
辛弃疾（宋代）

千古老蟾口，云洞插天开。涨痕当日何事，汹涌到崔嵬。攫土搏沙儿戏，翠谷苍崖几变，风雨化人来。万里须臾耳，野马骤空埃。

笑年来，蕉鹿梦，画蛇杯。黄花憔悴风露，野碧涨荒莱。此会明年谁健，后日犹今视昔，歌舞只空台。爱酒陶元亮，无酒正徘徊。
送友奉使郢州 其一
张凤翔（明代）

春草离离春水波，春卿南下兴如何。江头鼓吹迎旌影，望外风烟入棹歌。

独上紫坛开玉玺，共看苍节度银河。君王南望时当宁，梦里清班几佩珂。
题庵壁二首 其二
陆游（宋代）

身似蜗牛粗有庐，却缘无用得安居。地炉封火欺寒雨，纸阁油窗见细书。

荞熟山僧分馎饦，船来溪友饷薪樗。闭门莫笑衰颓甚，读易论诗亦未疏。
十五日过黄文士元庸宅访吴茂才子赞留宿
李英（清代）

老大忘贫贱，扶筇欲问奇。追寻侯子辈，趋访董生帷。

石磴窥霜月，瑶琴奏竹枝。匡床同一宿，枕上夜联诗。
三诗寄郭古夫 其三
赵蕃（宋代）

丐去秋今晚，能归岁且徐。须公一尊酒，胜我十年书。

生死交情异，乖离人事疏。如闻厚风谊，何敢自趑趄。
旅夜闻笛
李经垓（清代）

乡梦难成付酒杯，谁家长笛耳边催。愁人不听伤心曲，说与邻家莫送来。
甬东晚望
陈著（宋代）

日落潮生水气昏，回头天际月如痕。
数声寥落渔家笛，吹入蒹葭何处村。
巫山高
陈叔宝（南北朝）

巫山巫峡深，峭壁耸春林。风岩朝蕊落，雾岭晚猿吟。

云来足荐枕，雨过非感琴。仙姬将夜月，度影自浮沈。
送茹知县銮
李东阳（明代）

百里孤城枕太行，县名元出古陶唐。清时政简仍多税，甲第才高不愧郎。

天阙近应沾雨露，枳丛低岂碍鸾凰。极知此去非长别，一曲离歌意许长。
题月下梅花
王冕（元代）

平生爱梅颇成癖，踏雪行穿一双屐。
六花散漫飞满空，千里万里同一色。
冲寒不畏朔风吹，乘兴来此江之湄。
繁花满树梅欲放，仿佛罗浮曾见时。
南枝横斜北枝好，北枝看过南枝老。
中有一枝致奇绝，万蕊千葩弄天巧。
老夫见此喜欲颠，载酒大酌梅花仙。
仙人怪我来何晚，一别已是三千年。
醉来仰面卧深雪，梦扶飞琼上天阙。
酒醒起视夜何其，饥乌啼残半江月。
代赠
方岳（宋代）

碧玉香深冷翠篝，梦魂不到玉搔头。
暮天欲雪寒如此，且问梅花愁不愁。
句 其二十一
宋祁（宋代）

既多九穗谷，复有三秀芝。芝以保万寿，谷以庆东菑。
句
张观（宋代）

保心如止水，为行见真书。
过何氏山林
梦观法师（明代）

十年海国厌风波，地老天荒此地过。
白发几人江左老，青山无恙越中多。
社寻庐阜沙门远，诗爱杨州水部何。
要看仙家棋局散，不妨松下烂樵柯。
用前人韵招山行以春为期
文天祥（宋代）

扫残竹径随人坐，凿破苔矶到处棋。
一水楼台开晓镜，万山花木领先春闱。
雪中便有回舟兴，林下岂无烧笋时。
莫待东风吹柳絮，眼穿笼鹤绕湖飞。
情人玉清歌（一作张南容诗）
毕耀（唐代）

洛阳有人名玉清，可怜玉清如其名。善踏斜柯能独立，

婵娟花艳无人及。珠为裙，玉为缨。临春风，吹玉笙。

悠悠满天星。黄金阁上晚妆成，云和曲中为曼声。

玉梯不得蹈，摇袂两盈盈。城头之日复何情。
绝句
黄春伯（宋代）

半篙春水一蓑烟，抱月怀中枕斗眠。
说与时人休问我，英雄回首即神仙。
清江何汉英再见于空同读欧阳先生诗感慨为赋
文天祥（宋代）

采芝云满山，采檗瀑垂涧。
当年有清徽，为寄南来雁。
雁去人已逝，岁月剨云晏。
流水失声音，西河老忧患。
往日志士悲，穷途行子惯。
君为梁宋游，我复江汉宦。
十年耿相逢，千里欠一盼。
玄机寄糟粕，美疢堕刍豢。
赠子归东方，聊荐吴兴苋。
吕惠穆挽诗四首
文同（宋代）

自出公门下，常蒙礼意勤。
相看如子姓，交政为郎君。
每望中书入，俄惊远讣闻。
何时高冢上，永日哭寒云。
题烂柯山石壁 其一
戴名世（清代）

采樵偶向洞天行，一局中间世已更。不看仙人贪采药，模糊何复觅前生。
点绛唇（代作，贺生子）
吕胜己（宋代）

瑞气盈门，神仙谪下看看到。已知消耗。弧矢呈祥了。

种德阴功，自有多男报。还知道。果生蓬岛。不比人间早。刘梦得诗云：海中仙果子生迟。
豫章宋都官声父楼上
章粲（宋代）

结架郁岧峣，登眺齐近远。江湖万顷秋，风烟四山晚。

心赏地曾妍，目行天不尽。振衣聊消摇，閒看云舒卷。
浣溪沙
向子諲（宋代）

一夜凉飔动碧厨。晓庭飞雨溅真珠。玉人睡起倚金铺。

云髻作堆初未整，柳腰如醉不胜扶。天仙风调世间无。
汉皋寄怀沪上阿姨胡子贞作
吴曾徯（清代）

黄鹄摩燕云，失雄自朔北。南翔哺雏凤，蔚成毛五色。

吾家有孀姨，秉心本渊塞。藐孤芜我妻，半生瘁心力。

茕茕吊形影，嗷嗷受卵翼。黄金手挥尽，明珠光难匿。

艳色人间重，蛾眉世所惑。群盗势汹汹，将欲掠弱息。

力作障风幡，手刃劫花贼。芙蓉出污泥，依然亭亭植。

卓哉女专诸，风尘赏奇特。射屏赘李渊，逐臣怜苏轼。

自惭归无家，何以堪倾国。蛟龙失云雨，鸾凤困枳棘。

累他巾帼雄，藜羹不糁食。女杰岂可负，佳人难再得。

仗策走江汉，冀得效一职。珠还合浦中，人归锦江侧。

惜无虬髯知，空有昆崙忆。书剑仍飘零，风烈想闺阁。

令女厉贞操，庄姜美正直。女界有仪型，庶为天下则。
春晚舟行 其一
李弥逊（宋代）

桑椹初生柳叶秾，薰风咄咄逼春工。物华过眼真堪恨，绿发今成一老翁。
浪淘沙
晏几道（宋代）

高阁对横塘。新燕年光。柳花残梦隔潇湘。绿浦归帆看不见，还梦斜阳。

一笑解愁肠，人会娥妆。藕丝衫袖郁金香。曳雪牵云留客醉，且伴春狂。
题学圃古意亭
周瑛（明代）

学圃最深处，小结茅亭子。簿书有馀暇，驾言来游此。

剪茅望崔嵬，约萍看清泚。万象俱在目，一尘不到耳。

舞雩息迂响，龙门得新址。寤寐怀古人，默默会至理。
寄姚首斋
胡仲弓（宋代）

笑俯修栏一欠伸，年来踪迹尚埃尘。
几曾只字商量酒，强把篇埃料理春。
风雨无情莺口啉，江山有恨柳眉颦。
不知桃李成阴未，我欲行吟避醉人。
查湾步吴梅村先生韵
范缵（清代）

涧石画多雾，戎戎揽石根。落花停水簖，深竹护沙门。

鹿过疑无路，鸡鸣忽有村。徘徊山吐月，清梵报黄昏。
村居
林之奇（宋代）

日影满松窗，云开雨初止。
晴林梨栗熟，晓巷儿童喜。
牛羊深涧下，凫雁寒塘裹。
田父酒新成，瓶瓮馈邻里。
赠徐照
徐玑（宋代）

近参圆觉境如何，月冷高空影在波。
身健却缘餐饭少，诗清都为饮茶多。
城居亦似山中静，夜梦俱无世虑魔。
昨日曾知到门外，因随鹤步踏青莎。
雨中遣兴呈远斋父子孙丈昆仲
赵蕃（宋代）

睡思昏然昼掩门，觉来山雨已翻盆。
黄梅应熟骚人念，绿野可耕田父言。
林外竹鸡时自语，阶前花鸭故相喧。
诗材满眼费驱使，此事合输刘与孙。
临安邸中即事且谢诚斋惠诗十二首
袁说友（宋代）

东风一夜转西南，分外羇愁分外寒。
秋里酒肠浑不放，不杯全似十杯宽。
秋移宛丘牡丹植圭窦斋前作二绝不秬秸和
张耒（宋代）

共我辞家似旅人，栽培莫怪倍殷勤。
明年太昊城中色，来作齐安江上春。

千里相逢如故人，故栽庭下要相亲。
明年一笑东风里，山杏江桃不当春。
一剪绕 客中新雪
方岳（宋代）

谁剪轻琼做物华。春绕天涯，水绕天涯。园林晓树恁横斜，道是绕花，不是绕花。

宿鹭联拳倚断槎。昨夜寒些，今夜寒些。孤舟蓑笠钓烟沙，待不思家，怎不思家。
冬日游宣岩
洪刍（宋代）

杀鸡为黍见交情，步屦扶藜向此行。剖竹取泉来滴沥，疏岩剔薮到峥嵘。

一纶涵碧磻溪钓，千穗垂黄谷口耕。白水青山应笑我，抗尘走俗愧平生。
上吏部崔相公
薛逢（唐代）

龙门曾共战惊澜，雷电浮云出浚湍。紫府有名同羽化，

碧霄无路却泥蟠。公车未结王生袜，客路虚弹贡禹冠。

今日垆锤任真宰，暂回风水不应难。
八月十六日后池上
李复（宋代）

竹户深扃满迳苔，芙蓉落尽晓地开。
数番雨势随风去，一片秋光入座来。
已老林蝉余韵断，将归檐燕强飞回。
沙鸥时下知人意，近岸相亲眼不猜。
丙寅十四首效韦苏州
黄庭坚（宋代）

少小尚狷介，与人常不款。
置身稍雍容，遇酒辄引满。
自是鹤长足，难齐凫胫短。
拟东坡谪居三适 其三 夜卧煖炕
赵秉文（金朝）

京师苦寒岁，桂玉不易求。斗粟换束薪，掉臂不肯酬。

日粜五升米，未有旦夕忧。近山富黑瑿，百金不难谋。

地炕规玲珑，火穴通深幽。长舒两脚睡，暖律初回邹。

门前三尺雪，鼻息方齁齁。田家烧榾柮，湿烟泫泪流。

浑家身上衣，炙背晓未休。谁能献此术，助汝当衾裯。
贺新郎·同父见和再用韵答之
辛弃疾（宋代）

老大那堪说。似而今、元龙臭味，孟公瓜葛。我病君来高歌饮，惊散楼头飞雪。笑富贵千钧如发。硬语盘空谁来听？记当时、只有西窗月。重进酒，换鸣瑟。
事无两样人心别。问渠侬：神州毕竟，几番离合？汗血盐车无人顾，千里空收骏骨。正目断关河路绝。我最怜君中宵舞，道“男儿到死心如铁”。看试手，补天裂。
还拙老人五日还泰和赠以葛袍题其袂而别之
张萱（明代）

廿年缟带暂分携，五日河桥赠绤絺。清风两腋歌无斁，缠臂何须五色丝。
胡孙图
牟巘五（宋代）

山果包已尽，充然两嗛中。
雄雌自相命，槲叶老秋风。
游仙一十九首 其十四
郭祥正（宋代）

在天不择友，天人皆正一。云汉共翱翔，隐耀无固必。

岂同浊世游，自谓胶投漆。毫端利害分，白眼永相失。
恭纪惠献贝子王平定浙闽功迹颂言 其一
杨二酉（清代）

简任隆专面，皇家有召方。虎符来凤阙，玉斧出荆阳。

越北烽初动，闽南丑欲狂。恻然勤睿虑，移节奠金汤。
明发鱼台至古城或云即旧济州未详
汪梦斗（宋代）

箕斗澄晖缺月升，茅花夹毂雪中行。晓风凛凛寒城冷，濠里荷钱无数生。
次韵四叔父出守新定寄欧阳一首
刘敞（宋代）

勾吴半在海山中，闻道驱车更向东。旧治空传汉都尉，遗民无复楚诸熊。

文章老去轻时辈，势利恬来付觉雄。卧理便应长闭阁，一方还见古人风。
踏莎行 金盆沐发
王国器（元代）

宝鉴凝膏，温泉流腻。琼纤一把青丝坠。冰肤浅渍麝煤春，花香石髓和云洗。玉女峰前，咸池月底。临风细把犀梳理。阳台行雨乍归来，罗巾
读吕居仁诗
谢薖（宋代）

吾宗宣城守，诗压颜鲍辈。其间警拔句，江练与霞绮。

居仁相家子，敛退若寒士。学道期日损，哦诗亦能事。

自言得活法，尚恐宣城未。今晨开草堂，书帙乱无次。

探囊得君诗，疾读过三四。浅诗如蜜甜，中边本无二。

好诗初无奇，把玩久弥丽。有如庵摩勒，苦尽得甘味。

徐侯南州杰，论文极根抵。读君诗卷终，曰此有馀地。

期君高无上，二谢以平视。要当掣鲸鱼，岂但看翡翠。
寓泉之定空寺
毛珝（宋代）

斋钟声断佛香销，闲步虚廊转几遭。浊世自缘君不舍，青山岂是俗难逃。

鸟如留客音声好，松似骄人意气高。因悟宿根元自有，栽培功浅长蓬蒿。
送刘伯瑞通判还吴兴
程洵（宋代）

土牛方著劝农鞭，画鹢俄闻叠鼓喧。别驾但知催理楫，邦人政自欲攀辕。

黄堆荒径重寻菊，绿拥高堂更树谖。只恐清朝方急士，未容一室老陈蕃。
偈颂一百四十二首 其六十三
释广闻（宋代）

雪窦雪寒，雪山雪寒。悟与未悟时，大地铁一团，不妨北斗面南看。
修德观问道碑
钱九府（清代）

古观犹存间道名，遗碑孤立几朝更。龙蛇隐现风雷断，赑屃摧残稷黍平。

笔力饶能师逸少，文心加怪祖庄生。神仙不信真无死，极目荒原吊广成。
阳关曲
王郁（金朝）

城东车马已促装，城西江水青茫茫。绿杨陌上一杯酒，离愁惨淡春无光。

秦楼花映晴烟直，谁家少妇当门立。金鞭入手紫燕嘶，回首飞云晚山碧。
赐太液乘舟
严嵩（明代）

兰舟演漾水云空，花叶田田岛屿风。
棹入琼波最深处，玉楼金殿影西东。
王简卿侍郎以诗赠王孟同王成叟之侄也辄亦继
叶适（宋代）

季父昔从我，寒灯听微更。
强扶瘖聋和，误策蹇跋行。
坐令两销瘖，无复一峥嵘。
宜汝逝不留，出门访咸英。
大溪逢侍郎，拆洗心胸清。
新诗发妙意，说尽文字情。
侍郎盖代豪，平蛮蚤垂名。
览书五行下，援笔千人惊。
点化谢琱刻，涵濡透晶荧。
林黄橘柚重，渚白蒹葭轻。
褰裳念数往，岁晏霜雪零。
空舲峡
盛锦（清代）

出峡复入峡，两崖插青冥。中流逐狂飙，奔腾万马声。

下滩梭一掷，触石危樯倾。逆挽劳百夫，十步九倒行。

力尽听所止，刺篙就回汀。爱此民居壮，凌空驾轩楹。

宿云出洞户，古木撑岩屏。惊猿或挂树，怪鸟时一鸣。

扪萝上绝壁，山风动冠缨。呼童拾锦石，信手扳杂英。

兴幽忘涉险，角目多怡情。前途苦逼仄，绝境难久停。

过午岩日晦，磊落见数星。厓黑畏突虎，蛮语频丁宁。

移舟近湍激，拍枕声铿鍧。骨肉缘久断，中肖梦亦清。

狂吟出险句，那顾邻舟惊。
赠王处士
许浑（唐代）

归卧养天真，鹿裘乌角巾。茂陵闲久病，彭泽醉长贫。

冠盖西园夜，笙歌北里春。谁怜清渭曲，又老钓鱼人。
秋日书怀
赵蕃（宋代）

冉冉年将老，冥冥雨送秋。
衡门想芜没，萧寺苦淹留。
工部诗陶写，平南酒拍浮。
九原如可作，千载愿同游。
画梅
黎贞（明代）

蹇驴曾上庾关头，万树琼瑶雪夜游。一自别来经十载，扁舟又欲访罗浮。
寄秦粹吕四丈职方渊
强至（宋代）

丈人宦意静如山，五十朱衣鬓未斑。
富庶讴歌归别驾，太平谈未服诸蛮。
熊罴一兆高门后，鸿雁连飞绝塞间。
莫学冯唐终蹭蹬，功名犹好出秦关。
句
李秉彝（宋代）

朋也老无能，淡如云水僧。
下第次姚公绶春兴杂咏韵九首 其七 春燕
张弼（明代）

春雨秋风底事忙，栖身自欲向昭阳。谁怜江外初归日，巢垒未成空绕梁。
白云庵
石安期（宋代）

白云寂寂水潺潺，云出无心水自闲。
云水不知人换世，至今依旧满溪山。
送袁上人还铜山
范浚（宋代）

上人眼睛黄，游艺出天悟。胸中七曜历，掌上九筹数。

通医诏百药，袭气了三住。馀犹穷众术，辨口剧河注。

谁云不拘教，心实谨律度。提携木上座，白足勤远步。

丁丁啄郊扉，起我曳尘屦。高谈翠竹法，时觅碧云句。

语以丘轲书，竦踊知咏慕。南山古花界，可隐玄豹雾。

挽使小淹留，怀归锡难驻。长途雪没胫，栗烈正寒冱。

披披拂风袖，笑话岩中趣。巾瓶到铜山，钟梵岁云暮。

浮云亦何意，南北自来去。迟尔青春深，过予碧溪路。
言怀简丁志善三首 其三
王翰（唐代）

百年能得几回过，耳热宁辞顿蹋歌。渌酒暂烘颧颊赤，玄霜难染鬓毛皤。

闲中倒指同年少，老限惊心去日多。千里不辞鸡黍约，好将伐木苦吟哦。
游云台寺观梅
陈宓（宋代）

回首横枝千万条，可怜烘日欲冰消。
谁知寂寞临溪壑，却解和羹荐庙朝。
护国寺秋吟八首
白玉蟾（宋代）

竹手擎云重，松肩荷月高。
烟收天地阔，醉目数秋毫。
浪淘沙（觉度寺）
韩元吉（宋代）

席地赏残红。少驻孤蓬。一春不奈雨和风。雨自无情风有恨，花片西东。

云淡远峰浓。绿遍高桐。神仙知在此山中。万古消凝多少事，目尽晴空。
江楼望归（时避难在越中）
白居易（唐代）

满眼云水色，月明楼上人。旅愁春入越，乡梦夜归秦。

道路通荒服，田园隔虏尘。悠悠沧海畔，十载避黄巾。
题信丰县城门六首·禾丰
罗椅（宋代）

城西路平夷，五更近水南。
旭日明高冈，瑞烟锁丛杉。
时和岁丰稔，归人多醉酣。
仙台玉箫声，对景思鸾骖。
【双调】水仙子_春日即事鱼
王举之（元代）

春日即事
鱼鳞玉尺戏睛波，燕嘴芹泥补旧窝，兔毫香墨闲工课。饮琼浆卷玉螺，柳丝长忙煞莺梭。云娥低和，娇羞谩歌，不醉如何？
寄答颜长道 其一
陈师道（宋代）

薄命犹多难，浮生未定居。故人忧已矣，千里问何如。

白发羞明镜，青灯怯细书。不曾知史馆，何用索枯鱼。
渎水鸥浮
苏再渔（清代）

凫鹥惟事习幽栖，渎水流连泛碧溪。傍母稳眠于渚下，寻盟徐咏至泾西。

双踪写化真如幻，孤影霞飞落与齐。点点浮沉时聚散，恁从波浪逐高低。
春晚二首 其二
释德洪（宋代）

闲愁一寸在垂杨，游丝百尺拖清晓。榆钱满地赎春归，山茶昨夜都开了。
太史同登钤冈 其一
符锡（明代）

久矣吾钤望，幽怀迥此开。晴空眇南郡，紫阁丽中台。

日落岩扉瞑，龙归海气来。飘飘挟仙侣，乘月放查回。
冬晓
孔平仲（宋代）

城上犹吹角，官厅已罢更。粗疏知我性，懒惰亦人情。

入被严霜冷，横窗半月明。翻身更甘寝，鸡唱第三声。
万回寺
皎然（唐代）

万里称逆化，愚蠢性亦全。紫绂拖身上，妖姬安膝前。

见他拘坐寂，故我是眠禅。吾知至人心，杳若青冥天。
送琼州万户入京
泰不华（元代）

海气昏昏接蜃楼，飓风吹浪蹴天浮。旌旗昼卷蕉花落，弓剑朝天瘴雨收。

曾把乌号悲绝域，却乘赤拨上神州。男儿坠地四方志，须及生封万户侯。
谢倅生日
陈傅良（宋代）

此夕其如好客何，秋风嫋嫋水微波。
渡江公子今无恙，上蔡家微世不多。
未放清朝空老去，欲谈前事竟谁过。
阻陪觞豆彷徨久，坐想风流为一歌。
除夜
文天祥（宋代）

岁暮难为客，天涯况是囚。
乾坤还许大，岁月忽如流。
梦过元无梦，忧多更不忧。
屠苏儿女态，肯作百年谋。
同深甫万户前科赏樱桃
黄玠（元代）

将军黄金作佩符，霹雳古篆雕天书。上有赤赤三明珠，卧护千里坚无虞。

重为王孙开酒壶，溪鲫银丝鲙新鱼。莼龟青小滑可呼，樱桃结子红珊瑚。

吴姬能歌花不如，坐拥翠袖飞琼觚，人生百岁多欢娱。
上巳日
释居简（宋代）

龙飞乙酉三三日，节物催春睡不知。便作花残莺老态，略无天朗气清时。

丽人行欠高吟续，禊帖碑从赝本欺。逸兴不随今古尽，振衣千仞赴心期。
题汪水云诗卷
严日益（宋代）

紫皇宫殿红云低，春归天上日欲西。
瑶池催花挝羯鼓，姚魏在香分雨露。
沉香亭北雉尾高，诗成先夺云锦袍。
纵横奏赋三千字，文采风流多意气。
佩声杨柳凤池头，丝纶五色烂不收。
巨鳌跳波海门黑，毡雪风砂堕阴域。
翠华鞭鸾凌紫烟，天寒月照青冢边。
黄金不啼玉不泣，桑岭流沙马飞急。
孤臣泪结冰稜稜，两宫祝发传佛灯。
梵尊说法天龙拜，四大山河金色界。
风飘仙乐去不回，香围粉阵成飞埃。
南冠楚囚血化碧，恨入胡笳十八拍。
穹庐帐暖融冷光，犹随供奉联鵷行。
子房忽伴赤松去，华表千年令威语。
商郊周甸禾黍悲，宫袍卸却披霞衣。
青藜老仙选诗哭，仿佛东都梦华录。
吴霜压捐长眉青，胸蟠耿耿何时平。
读书万卷贫难救，天若知情天亦瘦。
云翻雨覆争奈何，荣枯得失哀恨多。
相逢莫说梦中梦，琴寄南音时一弄。
世间未必无子期，至音元不求人知。
泠然七十二峰下，轩辕鼎边恨三舍。
流水行云万里心，故家乔木春阴阴。
中梁山寺
文同（宋代）

台殿晻暧山嶕峣，云霞鲜明天泬寥。
侧身下望厌尘世，安得羽翼凌九宵。
十一月十一日夜步行中庭月色明甚作诗三绝 其二
周紫芝（宋代）

香风袅袅月娟娟，月满中庭夜悄然。只恐大罗天上有，人间今夕是何年。
戏酬杨次公
李复（宋代）

法云说法元非法，六月洪炉舞飞雪。
宝香一瓣下天来，须弥座上金光发。
三界风雨动雷音，八部人天归象设。
昔年关西旧夫子，今日淮南大檀越。
扬眉师利倾千偈，隐几维摩无一说。
试开门户立家风，顿超初地无生灭。
百川万折必朝宗，东南到海无分别。
紫陌红尘拂面来，铁壁不容通水泄。
众形毕现明镜静，浮云飞盖秋空澈。
眼见亿万归弹指，境落毫釐差永劫。
野犴不是师子儿，磨了觜头三尺铁。
全湖巨浸一浮沤，结果开花今几叶。
昔人卷帘仰天笑，得道固应由慧业。
一言可尽千语迷，不如静看水中月。
拟古十九首 其三
陈琏（明代）

春至淑气和，百卉媚芳姿。此时二八妇，对景动忧思。

折花插蝉鬓，览镜画蛾眉。暗惜桃李年，茕茕守空闺。

叹息复叹息，误身轻薄儿。
寄陆子静先生
朱桴（宋代）

此理于人无间然，昏明何事异天渊。
自从断却閒牵引，俯引周旋只事天。
西江月·五马人生最贵
沈瀛（宋代）

五马人生最贵，金陵自古繁华。光悬相印拥朱牙。况值边庭闲暇。满劝东西碧玉，高烧丽烛红葩。诏黄新湿字如鸦。明日天庭飞下。
绍兴祀先农摄事七首
佚名（隋代）

旨具百味，酌德三畴。
贰觞既结，礼洽意周。
庶几嘉乡，格神之幽。
盯我樯事，锡以有秋。
闻正叔与客过赵园欢饮戏成小诗
司马光（宋代）

吾庐寂寞类荒村，但有林间鸟雀喧。
不似楚家多乐事，笙歌拾得醉邻园。
颂证道歌·证道歌
释印肃（宋代）

象驾峥嵘谩进途，气冲牛羊耀昏衢。
日月失光谁敢顾，万邪冰烁绝名模。
杂咏下 柞林
洪适（宋代）

柞树何人种，成林不乱行。汉家全盛日，宫殿对长杨。
杭州上元观灯 其一
赵抃（宋代）

元夕观灯把酒杯，宾朋不倦醉中陪。一轮丹桂当天满，千顷红莲匝地开。

烟火楼台高复下，笙歌巷陌去还来。因民共作连宵乐，直待东方明始回。
蒋亭和蔡湘州
贾岛（唐代）

蒋宅为亭榭，蔡城东郭门。潭连秦相井，松老汉朝根。

已积苍苔遍，何曾旧径存。高斋无事后，时复一携尊。
半山亭
曾巩（宋代）

树杪苍崖路屈盘，半崖亭榭午犹寒。
平时举眼看山处，到此凭栏直下看。
藏春峡四首
陈瓘（宋代）

花落花开蝶自忙，琴閒书札日偏长。
我来不为看桃李，只爱幽兰静更香。
题江原张著作善颂堂
赵抃（宋代）

构堂宾族聚于斯，屈指高风剑外稀。七十年尊君乐隐，二千石重子荣归。

溪流石上来清响，岩洞檐前耸翠微。旧令尹今西处望，江原闾巷正光辉。